KXDR AQSh va Janubiy Koreyadan harbiy mashqlarni o‘tkazishdan voz kechishni talab etdi

KXDR AQSh va Janubiy Koreya tomonidan fitna hamda tajovuz xavfini o‘zining milliy yadro kuchlari yordamida bartaraf etadi. Bu haqda Shimoliy Koreya tinchlik bilan birlashish qo‘mitasi vakilining 22-avgust, dushanba kuni boshlanadigan Ulchi Freedom Guardian mashqlari munosabati bilan e’lon qilingan bayonotida bildirilgan, deb xabar beradi “TASS”.

Pxenyan bu mashqlarni “xalq respublikasi qadr-qimmati va mustaqilligini poymol etish hamda KXDRga to‘satdan bostirib kirishga tayyorgarlik” deb baholamoqda. Qo‘mita AQShdan “sanksiyalar va Pxenyanga bosim siyosatini qayta ko‘rib chiqish, shuningdek, kuchni ko‘z-ko‘z etish, jumladan, Ulchi Freedom Guardian mashqlarini o‘tkazishdan voz kechish”ni talab etdi.
Shunday talab Janubiy Koreya rasmiylariga nisbatan ham ilgari surildi va Seul “KXDRning kundan-kun ortib borayotgan siyosiy va harbiy qudratini hisobga olish”ga chaqirildi.